Sjúkrahúsgjald - hvar voru stjórnarandstaðan og ASÍ ?

Um hátíðarnar var tekin ákvörðun á alþingi Íslendinga sem undarlega lítið hefur verið fjallað um. Ég segi undarlega lítið vegna þess að hún varðar grunnafstöðu okkar til samhjálpar og velferðar. Ég er að tala um þá ákvörðun að taka upp 6000 kr. gjald fyrir innlögn á sjúkrahús. Slíkt gjald hefur aldrei verið tekið af sjúklingum áður, þó svo að rukkað hafi verið fyrir komu á heilsugæslustöð, göngudeild og slysavarðstofu, rannsóknir, já og flutning með sjúkrabíl - þá hefur innlögn á sjúkrahús hingað til ekki verið innheimt af sjúklingum. Nú er þetta síðasta vígi fallið - það gerðist þegjandi og hljóðalaust.

Hvar var nú stjórnarandstaðan? Hvar er nú umhyggja hennar fyrir almenningi á Íslandi? Eina bofsið sem þaðan kom var frá Álfheiði Ingadóttur: "Ég vissi ekki að þetta hefði átt að verða svona hátt" umlaði hún vandræðalega í sjónvarpsviðtali rétt eftir nýjárið.

Vissi ekki að þetta ætti að verða svona hátt? Nei, en þingmenn vissu að þetta stóð til, og létu sér fátt um finnast. Hvorki stjórnarandstaðan né verkalýðshreyfingin hafði einu sinni dug í sér til þess að taka málið til umræðu í samfélaginu.

Já, og hvar voru þingmenn Samfylkingarinnar? Eru þeir heillum horfnir í þessu stjórnarsamstarfi?

Fyrir um 15 árum logaði allt þjóðfélagið stafnanna á milli - í tíð Sighvats Björgvinssonar sem þá var heilbrigðisráðherra - vegna hugmynda af þessu tagi. Það var blessunarlega lamið niður þá.

Nú eru augljóslega aðrir tímar.

Eftir síðustu hækkanir heilbrigðisráðherra gæti dæmið litið svona út:

Segjum að ég slasi mig og sé send á bráðamóttöku. Sjúkrabíllinn kostar 4.700 kr og innritun á slysadeildina 4600 kr. Þar er tekin röntgen mynd, blóðprufur o.fl., segjum að það kosti annað eins. Niðurstaðan er sú að ég er með innvortis blæðingar og verð að leggjast á sjúkrahús. Það kostar 6000 kr til viðbótar. Að sjúkrahúsdvöl lokinn þarf ég að koma í endurkomu á göngudeild, 4.600 kr þar. Nú varla er ég lyfjalaus allan þennan tíma - ekki ólíklegt að skrifað hafi verið upp á eitthvað handa mér í apótekinu - 4000 kr. þar. Samtals 28.500.

Þarna á ég að vísu rétt á afsláttarkorti - en það er ekkert sem segir að þessi atburðarás geti ekki endurtekið sig nokkrum sinnum á einu ári.

Já - það sannarlega hægt að mjólka inn tekjurnar í ríkissjóð núna.

Fyrri ummæli:
Þetta er það sem við höfum kosið yfir okkur aftur, aftur og aftur. Það er enginn sem segir að góðu gæjarnir eigi rétt á að ráða. Fólk átti allan tímann val og allan tímann voru nógu margir sem vildu frjálshyggjuna og fá hana þá að sjálfsögðu með kostum og göllum. Meirihluti fólks á Íslandi velur möguleikann á því að græða feitt sjálfur frekar en jöfnuð, þetta er bara eins og að spila í lottó, þú vilt frekar henda peningum í það og eiga möguleikann á að græða heldur en að safna bara saman peningnum, jafnvel þótt þú vitir að möguleikinn er ótrúlega lítill og það er eins og fólk fatti ekki að í Sjálfstæðisflokkslottóinu eru tölurnar valdar en ekki dregnar út af handahófi.

Glákan er aðallega í augum kjósenda

Er þetta ekki bara byrjunin á kreppunni ? Gríðarlegar skuldir í kjölfar efnahagshrunsins eiga eftir að mergsjúga allt þjóðfélagið- ekki síst velferðarmálin. Vonandi verða kosningar í vor og uppjör. Þá getur fólkið valið á milli réttlætis í þjóðfélaginu og sjálftökuliðsins sem ráðið hefur í landinu - vonandi.

||

Gleðilegt ár Ólína mín

sko, ég horfði á þingið af miklum móð í desember og meðal annars umræður um þetta. Álfheiður margkom upp í stól og andmælti þessu kröftuglega. Ekki varð heldur annað ráðið af svörum ráðherra en að þetta ætti að miðast við sömu upphæð og slysadeildarkomugjald.

Álfheiður margskammaðist og notaði orðalag að það ætti að "seilast í vasa sjúklinga sem komnir væru á nærbuxurnar"

Allar þingumræður má sjá á vef alþingis og þar má rekja sig áfram með hvert það mál sem maður vill skoða.

Eigðu svo góðan dag

||

Alveg sammála þér Ólína hvar var allt fólkið sem á að gæta hagsmuna okkar? þetta er orðin einn hrærigrautur. Annað hvort er stjórnarandstaðan á kafi í spillingunni eða að þau eru orðin svo þreytt á amstrinu að bitið er farið til fjandans. Helvítis fokking fokk!!!

||

Algerlega sammála. Það hefði þurft aðstanda vörð um þetta. Álögur á sjúklinga hafa aukist jafnt og þétt. Þetta er ekki kerfi sem hugnast mér.

||

Maður vonar svo sannarlega núna að maður þurfi ekki á læknishjálp að halda! Heilbrigðisþjónustan er frekar orðin dýr. Þegar ég flutti hingað til Íslands fyrir rúmlega 25 árum var kostnaðurinn sjúklings talsvert minna og þá voru ekki sérstaklega feit ár. Nokkur dæmi: Ég þarf reglulega að nota exemkrem sem er frekar dýr. Í "gamla daga" fékk ég lyfjakort og borgaði ekkert, nú borga ég allt. Ég slasaði mig þá einu sinni á hendi, fór í aðgerð og þurfti á sjúkraþjálfun að halda. Ég fékk þá 10 tímar ókeypis. Núna borga ég sjálf góðan part af þessu, og til þess að kóróna þetta þá borga ég skatt af styrktarpeningum sem ég fær frá stéttarfélaginu.

Húrra fyrir einkavæðingar- ráðherra Guðlaugur Þór! Hvað skyldi detta honum næst í hug til þess að raða á mjóu bökin?

||

Ég er mest að hugsa um hvernig brugðist verður við ef menn neita að borga.

Ummæli:
Hvar var Samfylkingin?

Verkefni: Lyndi
Merking: Hlutlaust